钦定古今图书集成/明伦汇编/氏族典/第113卷 > 崔彧
## 钦定古今图书集成/明伦汇编/氏族典/第113卷 > 崔彧

按《元史崔彧传》：“彧字文卿，小字拜帖木儿，弘州人。负
才气，刚直敢言。至元十六年，奉诏至江南，访求艺术
之人。十九年，除集贤侍读学士，寻奉旨钩考枢密文
牍，遂由刑部尚书拜御史中丞。二十年，以刑部尚书
上疏言时政十八事。二十一年，彧劾奏卢世荣不可
居相职，忤旨罢。二十三年，加集贤大学士、中奉大夫”、
同佥枢密院事。寻出为甘肃行省右丞，召拜中书右
丞。二十八年，由中书右丞迁御史中丞。三十一年，成
宗即位，彧以久任宪台，乞迁他职，不许。大德元年，兼
领侍仪司事。二年，加荣禄大夫、平章政事。是岁卒。至
大元年七月，赠推诚履正功臣、太傅、开府仪同三司，
追封郑国公，谥忠肃。